Nakon što je u dramatičnom finišu grupne faze Lige prvaka ostao bez europskog proljeća, Dinamu je preostalo odigrati samo domaća natjecanja i iskoristiti ih kao pripremu za novu kontinetalnu kampanju iduće sezone. U nastavak HNL-a prvak i vodeća momčad lige ulazi bez svog najboljeg igrača Danija Olma i u potrazi za njegovim nasljednikom u startnoj postavi, a ima još nekoliko otvorenih pitanja kojima će se trener Nenad Bjelica morati pozabaviti.

Kao uvod u ‘proljetni’ dio sezone pripremili smo analizu kadra i zadataka koji su pred Bjelicom, pa krenimo redom.

Golmani

Između vratnica nije bilo značajnijih promjena. Po svemu sudeći, Dominik Livaković ostaje i bit će Dinamova jedinica najmanje do Europskog prvenstva. Ulogu pričuve će i dalje obnašati iskusni Danijel Zagorac, a jedini odlazak je posudba mladog Dinka Horkaša u Zrinjski.

Obrana

Nakon ispadanja iz Europe Dinamo više ne treba potrebu za sustavom s trojicom stopera, stoga je jedan od petorice na rosteru postao višak. Izbor je pao na iskusnog Marka Leškovića koji će do kraja sezone nositi Lokomotivin dres i tim potezom je doveden u pitanje njegov dugoročni ostatak u klubu.

Trenutno je u najboljoj situaciji Dino Perić, statistički najbolji stoper lige prošle polusezone. Brojke mu omogućuju sigurnu poziciju u startnoj postavi i realan je kandidat za odlazak na Euro s reprezentacijom, pogotovo ako forma ostane na razini jesenske. Kévin Théophile-Catherine ulazi u posljednjih šest mjeseci ugovora, a trenutno nema naznake da će obnoviti suradnju. S obzirom na viđeno u Ligi prvaka, njegov bi odlazak bio snažan udarac za klupske ambicije u Europi jer će igrača slične kvalitete i životopisa teško pronaći na tržištu.

Petković je ove sezone u 15 HNL nastupa zabio samo četiri gola. I to je problem

Proljetni dio sezone bit će dobra prilika za povratak formu Emira Dilavera, još jednog važnog člana prve postave. Mjesto četvrtog stopera u hijerarhiji preuzima mladi i silno talentirani Joško Gvardiol, koji bi trebao dobiti više minuta u nastavku sezone. Nešto minuta mogao bi dobiti i dvije godine stariji Josip Šutalo, koji je već debitirao za prvu momčad u Kupu.

Nakon što se nije uspio nametnuti pored Petra Stojanovića, Ivo Pinto se vratio kući i do kraja sezone će nastupati za Famalicão. Uz njega je klub napustio svestrani Mario Šitum, koji je čak dospio u InStatovu Momčad jeseni. On je prihvatio poziv Roberta Prosinečkog i potpisao za Kayserispor. Iz Lokomotive je povučen Sadegh Moharrami. S obzirom na to da su bekovske pozicije često bile upitne u europskim utakmicama, očekivala se veća tržišna aktivnost, ali očito je rješavanje tog pitanja odgođeno za ljeto. Moharrami i, osobito, François Moubandje na lijevom bočnom vjerojatno će dobiti priliku da pokažu može li se na njih računati pored zasad udarnih Stojanovića i Marina Leovca. Nije nevažno ni to što su oba lijeva beka već u godinama (Moubandje na ljeto navršava 30, Leovac 32) u kojima nije više realno od njih očekivati značajniji napredak.

Osim Perića koji se igrama izborio za mjesto startera i ušao u reprezentaciju — a to onda automatski znači i da bi mogao biti prodan u slučaju dobre ponude — ostala mjesta u obrani su otvorena i ne bi bilo iznenađenje da se na ljeto dogodi remont čitave linije.

Vezni red

Od svih pozicija u momčadi, Bjelici će daleko najveći izazov biti odabrati Olmova nasljednika. Ne radi se samo o odabiru nove osmice ili desetke; Španjolac je tri sezone zaredom bio najbolji igrač lige i njegovu razinu utjecaja na (europske) rezultate neće biti lako nadomjestiti. Osim golova i asistencija, Olmo je bio ključni igrač Dinamova sustava zbog sjajnog kretanja na suparničkoj polovici, sposobnosti stvaranja razlike kroz dribling i prijenos lopte, udarce ili proigravanja suigrača. Napadačka aktivnost, odgovornost u obrambenoj igri, uloga u tranziciji i duel-igra činili su Olma presudnim za Dinamo.

Pozitivna stvar u njegovu odlasku je ta što se dogodio pred proljetni dio sezone u kojem bi Dinamo bez previše stresa trebao doći do naslova, a ne uoči kvalifikacija za Ligu prvaka. Bjelica će u nastavku sezone imati sasvim dovoljan uzorak utakmcia ocijeniti tko je najspremniji preuzeti veću ulogu na terenu. Ističu se tri imena: Amer Gojak, Lovro Majer i Luka Ivanušec.

Gojakove prednosti su iskustvo i staž u klubu, važni golovi u Europi te činjenica da se najbolje snalazi u zadnjoj trećini. S druge strane, reprezentativac Bosne i Hercegovine je ispodprosječan duel-igrač na HNL razini, najmanje obrambeno odgovaran i uspješan u driblingu te premalo aktivan u kreaciji. Što znači da njegove brojke odgovaraju više opciji s klupe nego nositelju igre.

Iako je zadnji od spomenute trojke stigao na Maksimir, Ivanušec se brzo izborio za minute. Po kriteriju seta vještina možda je i najsličniji Olmu: radi se o vrhunskom dribleru i dobrom duel-igraču, Iako je zabio gol Šahtaru u Ligi prvaka, Ivanušecova mana je manjak aktivnosti blizu suparničkog gola.

Od dolaska u Dinamo, Majer je predviđen za nositelja igre, što uostalom sugerira desetka na njegovim leđima. No, odlična Olmova forma, europski rezultati te ponajviše ozljede utjecali su na to da još nema važnu ulogu u Dinamu. Iako mu više pristaje uloga playmakera, ima određene osobine koje mora imati visoka osmica. To su sjajan udarac iz daljine, iznadprosječni dribling, sposobnost poslati dubinsku loptu te stvoriti priliku kroz prekide. Osim ozljeda, Majerov najveći izazov je promjena uloge jer je dosad igrao povučenije i znatno više s loptom u nogama nego što bi tražila Olmova prijašnja uloga.

Nikola Moro je zacementirao svoje mjesto u momčadi, za očekivati je i da će biti pozvan u reprezentaciju barem za prijateljske susrete uoči Eura i on se sada može smatrati jednim od nositelja igre, ali je isto tako i u prodajnom izlogu. Nije još sasvim izvjesno hoće li kapetan Arijan Ademi dočekati kraj prijelaznog roka u modrom taboru, jer odlazak za financijski izdašnijom ponudom bila bi racionalna odluka s obzirom na njegove godine i povijest ozljeda. Pitanje je, međutim, i koliko je zbog toga privlačan potencijalnim kupcima, pogotovo kad se uzmu u obzir njegovi kronični problemi zbog kojih je propustio mnoštvo utakmica (ove sezone je skupio samo šest prvenstvenih nastupa). Nove prilike na poziciji defenzivnog veznog vjerojatno će dobiti i Marko Đira, a postoji i opcija, recimo, uparivanja Ivanušeca i Majera kao para osmica ispred More.

Napad

Bruno Petković je ove sezone u 15 HNL nastupa zabio samo četiri gola. I to je problem.

Iako je njegova uloga u Dinamu znatno šira od zabijanja golova, radi se o statističkoj kategoriji koju nimalo ne treba zanemariti u kontekstu visine budućeg transfera. Nakon Olmova odlaska on postaje najvrjedniji klupski eksponat i to je razlog zašto bi Dinamo mogao sustav prilagoditi njemu u nastavku sezone. Kao trenutno prvi napadač reprezentacije, Petković ima veliku priliku nastupiti na Europskom prvenstvu, ali upravo bi broj postignut golova mogao imati presudni utjecaj na konačnu cijenu kad bude odlazio iz Dinama. Ako Petkovićev golgeterski učinak postane kratkoročni projekt do ljeta, to bi značilo više napada po krilima te posljedično veći broj ubačaja u protivnički šesnaesterac jer je dominatan u skoku. Osim Majera, Dinamo u Damianu Kądzioru ima izvrsnog igrača za ubacivanja, a druge strane je Mislav Oršić pokazao sposobnost probijanja boka.

Od drugih opcija u špici, Mario Gavranović je ove sezone definitivno u silaznoj putanji, zabio je tri gola u 15 nastupa i u debeloj je Petkovićevoj sjeni. U Dinamu se vjerojatno ne bi bunili da je ove zime stigla neka ponuda za njega, ali ionako nije izvjesno da će se u Maksimiru zadržati nakon ljeta. Komnen Andrić i Sandro Kulenović propustili su veći dio polusezone zbog ozljeda i tek treba vidjeti kako i koliko će se snaći u nastavku. Andrić bi do kraja prijelaznog roka mogao i napustiti klub, a još koji nastup mogao bi upisati 19-godišnji Roko Baturina.

Na krilima je nekoliko pitanja, a najveće od njih je hoće li ostati Oršić.

InStatov Igrač jeseni je 27-godišnjak, ove sezone je doživio veliki proboj, dospio i do reprezentacije te mu je unosna inozemna ponuda sigurno primamljiva. Antonio Marin je njegov prirodni nasljednik i jedan od najtalentiranijih hrvatskih igrača, ali 19-godišnjak dosad još nije pokazao da je spreman preuzeti veću ulogu. S posudbe u Istri vratio se Mario Ćuže i njegov bi ostanak (ili odlazak na novu posudbu) mogao biti uvjetovan Oršićevim statusom. Uz Kądziora koji je sada starter na desnom krilu, opcije su još Iyayi Atiemwen (desno ili lijevo) koji je imao svijetlih i tamnijih trenutaka te Izet Hajrović koji je ove sezone potpuno potonuo i klub bi se rado riješio njegova vrlo izdašnog ugovora.

Sve u svemu, Dinamo će se do ljeta morati pozabaviti svim ovim napadačkim pitanjima kako bi novu sezonu i nove europske kvalifikacije dočekao spreman i posložen, a to će vrlo vjerojatno uključivati i neka nova imena.

Trener

S Olmom je završila jedne era i Dinamov trener pred sobom sada ima veliki izazov. Čak i kad njegova momčad nije igrala najbolje, imala je igrača koji je bio sposoban u svakom trenutku odlučiti utakmicu. Hoće li se plan igre prebaciti na Petkovića kao kratkoročnu opciju, Ivanušeca ili Majera kao pozicijski slične igrače Olmu ili će se trener odlučiti na nešto treće? Teško je pretpostaviti, ali opcija i potencijala ima.

Kad je Bjelica došao u Dinamo, momčad je brzo zaprimila konture igre koje su se s vremenom nadograđivale i bile temelj za povijesni uspjeh u Europskoj ligi te odlične prezentacije u Ligi prvaka. Zbog tih postignuća Bjelica ima slobodu i podršku kluba, što je glavni preduvjet za pozitivni nastavak njegove maksimirske priče. Osim Olma, Dinamo nije izgubio niti jednog važnog igrača i u nastavak HNL sezone ulazi s 12 bodova prednosti. Obrana s osam primljenih golova u 19 utakmice djeluje nestvarno dobro i Dinamo bi se trebao prošetati do naslova.

Usprkos dominaciji, postoje određene stvari koje trebaju popraviti. Jedan od najvećih izazova bit će povećanje realizacije. Dinamo je zabio 36 golova u 19 nastupa, što je manje od dva po utakmici i to je dio gdje postoji veliki prostor za napredak. Također, osim pronalaska načina kako nadomjestiti Olmov utjecaj, Bjelici slijedi još jedan kadrovski izazov. Uključujući igrače po posudbama, Dinamo ima preveliki broj prvotimaca koji nemaju potrebnu kvalitetu za Ligu prvaka i vrlo vjerojatno ih čeka velika ljetna selekcija u kojoj će morati donijeti važne odluke koje su ove zime odgođene.

Slijedi život bez Olma. A nastavak sezone za Dinamo nije ništa drugo do priprema za idući europski pohod.